Jakob Ellemann-Jensen (V), 2012-06-11:
Tak for det.
Jeg agerer gæstestjerne for fru Inger Støjberg, men jeg tager naturligvis imod de spørgsmål, som mit indlæg måtte give anledning til.
Jeg vil gerne starte med at takke Dansk Folkeparti for at rejse det her væsentlige spørgsmål om vores EU-samarbejde og vores udlændingepolitik.
Helt fra starten har vi opfattet det europæiske samarbejde som et fredsprojekt, og Venstre har aldrig tvivlet på, at vi har brug for hinanden i Europa.
VK-regeringen fik i 2004 forhandlet en tilvalgsmodel vedrørende det retlige samarbejde på plads, så Danmark efter en folkeafstemning kan vælge at erstatte den nuværende undtagelse fra det retlige samarbejde med en ordning, efter hvilken Danmark fra sag til sag frit vælger til og fra.
Det er altså i tråd med den model, man har i England og Irland.
Dermed kan Danmark over tid deltage tættere i eksempelvis det politimæssige samarbejde og kampen mod international terrorisme, men stadig fastholde en selvstændig dansk udlændinge- og integrationspolitik.
Den nuværende lovgivning giver
set fra vores side heller ikke anledning til nogen tvivl om, at det skulle være tilfældet.
Årsagen til, at vi er her i dag, er snarere, at regeringens lempelser af udvisningsreglerne, som end ikke er nævnt i regeringsgrundlaget, har skabt tvivl om regeringens intentioner med udlændingepolitikken og specielt udvisningsreglerne.
Først fortalte justitsministeren i et interview med Jyllands-Posten om regeringens ændring af udvisningsreglerne, at den ændring, som vi laver, ikke vil få nogen reel betydning for, hvilke udlændinge der kan udvises.
Siden kom det frem, at justitsministeren i sit brev til EU-kommissær Viviane Reding forsikrede, at de selv samme regler vil give en øget beskyttelse mod udvisning.
Justitsministeren afviser altså over for den danske offentlighed, at ændringen af reglerne skulle få nogen som helst betydning, men til Europa-Kommissionen oplyser han, at reglerne betyder en forbedret beskyttelse mod udvisning for eventuelt kriminelle udlændinge.
Det er jo i sig selv ganske alvorligt, at justitsministeren tilpasser sit svar, alt efter hvem spørgeren er.
Men oven i det har brevvekslingen mellem EU-kommissærenen og justitsministeren været hemmeligholdt for Folketinget.
Jeg har hørt det før.
Det er en brevveksling, som Venstres retsordfører, hr. Karsten Lauritzen, efterlyste i et udvalgsspørgsmål allerede den 4. april, men ikke kunne få adgang til.
Det kunne journalister fra dagbladet Information til gengæld gennem aktindsigt i sagen, og her kom det frem, at justitsministeren vil forbedre beskyttelsen mod udvisning for de kriminelle udlændinge.
Det er stærkt kritisabelt, og det vidner endnu en gang om en total mangel på respekt for Folketinget.
Hvorfor fremgår det ikke af regeringens lovforslag om udvisningsreglerne, altså lovforslag nr. L 180, at man vil give kriminelle udlændinge øget beskyttelse mod udvisning?
Og hvorfor skal der journalister med aktindsigt til, før justitsministeren udleverer den information, der bliver efterspurgt?
Justitsministeren har altså fortsat et ganske stort forklaringsproblem over for såvel Folketinget som EU-kommissær Reding.
I Venstre er vi ikke i tvivl om, at det bliver lettere for kriminelle udlændinge at blive i Danmark, når regeringen fjerner ordene »med sikkerhed« fra de danske udvisningsregler.
I Venstre er vi åbne om, at vi står vagt om en fast og fair udlændingepolitik, og vi lader den ikke blive hemmeligt dikteret nogen steder fra, heller ikke fra EU.
Det ville således også klæde regeringen, i særdeleshed justitsministeren, at spille med åbne kort på udlændingeområdet.
I relation til den af Dansk Folkeparti foreslåede tekst til vedtagelse kan Venstre ikke tilslutte sig forslaget til vedtagelse, men jeg vil dog tilføje, at vi i Venstre kan tilslutte os, at man giver de nuværende regler et meget kritisk serviceeftersyn, og at vi meget gerne ser på, om de eksisterende værktøjer er tilstrækkelige, eller om de har behov for en videreudvikling.